## Rješenje Agencije za zaštitu tržišnog natjecanja, klasa: UP/I 430-01/2013-02/014, urbroj: 580-09-02/80-2013-002 od 6. lipnja 2013.

### NN 88/2013 (8.7.2013.), Rješenje Agencije za zaštitu tržišnog natjecanja, klasa: UP/I 430-01/2013-02/014, urbroj: 580-09-02/80-2013-002 od 6. lipnja 2013.

AGENCIJA ZA ZAŠTITU TRŽIŠNOG NATJECANJA

1951

Agencija za zaštitu tržišnog natjecanja na temelju članka 13. stavka 1. Zakona o državnim potporama (»Narodne novine«, broj 140/05 i 49/11), u upravnom postupku davanja odobrenja na Plan restrukturiranja HNK Hajduk Split š.d.d., sa sjedištem u Splitu, Ulica 8. Mediteranskih igara 2, pokrenutom na zahtjev Grada Splita, temeljem odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur. zamjenik predsjednice Vijeća, te članovi Vijeća Vesna Patrlj dipl. iur., Milivoj Maršić, dipl. oec. i dr. sc. Mirna Pavletić Župić, sa 140. sjednice, održane 6. lipnja 2013. donosi sljedeće

RJEŠENJE

I. Odobrava se državna potpora za restrukturiranje, sadržana u Planu restrukturiranja HNK Hajduk Split š.d.d., sa sjedištem u Splitu, Ulica 8. Mediteranskih igara 2, jer je sukladna sa Zakonom o državnim potporama.

II. Državna potpora iz točke I. izreke ovog rješenja iznosi 30.000.000 kuna uvećana za kamate i troškove kredita i odnosi se na sljedeće:

a) Jamstvo Grada Splita za kredit Privredne banke Zagreb d.d., u iznosu od 15.000.000 kuna.

b) Jamstvo Grada Splita za kredit Hypo-Alpe-Adria Bank d.d., u iznosu od 15.000.000 kuna.

III. Mjere restrukturiranja, sadržane u Planu restrukturiranja, provodit će se do 31. prosinca 2013., a odnose se na:

a) ponovnu uspostavu dugoročne održivosti HNK Hajduk Split š.d.d.,

b) osiguranje vlastitog doprinosa procesu restrukturiranja HNK Hajduk Split š.d.d. u iznosu od 28.000.000 kuna, što predstavlja 48 posto ukupnih troškova restrukturiranja,

c) kompenzacijske mjere koje se odnose na smanjenje broja igrača obuhvaćenih profesionalnim ugovorima, smanjenje iznosa visokih profesionalnih ugovora, smanjenje broja trenera te popunjavanje profesionalnih igrača iz selekcije mlađih uzrasta HNK Hajduka Split š.d.d.

IV. Do završetka restrukturiranja, odnosno do 31. prosinca 2013., HNK Hajduk Split š.d.d. može primati isključivo državne potpore predviđene u Planu restrukturiranja iz točke I. izreke ovog rješenja.

V. Ovo rješenje bit će objavljeno u »Narodnim novinama«.

Obrazloženje

I. ZAPRIMANJE PRIJEDLOGA

Agencija za zaštitu tržišnog natjecanja (dalje: Agencija) zaprimila je 17. svibnja 2013. od Grada Splita, (klasa: 023-01/12-01/14, urbroj: 2181/01-13-00/01-13-071) zahtjev za odobrenje potpora za restrukturiranje koje su sadržane u Planu restruktuiranja HNK Hajduk Split š.d.d. (u daljnjem tekstu: Plan restrukturiranja).

U privitku zahtjeva Grada Splita dostavljen je Plan restrukturiranja, godišnji financijski izvještaji za 2012. Hrvatskog nogometnog kluba Hajduk Split š.d.d. za obavljanje sportskih djelatnosti, sa sjedištem u Splitu, Ulica 8. Mediteranskih igara 2 (dalje: HNK Hajduk š.d.d.) i Izvješće o ostvarenim transferima u ljetnom prijelaznom roku 2012. i zimskom prijelaznom roku 2013. (dalje: Izvješće o transferima).

Prethodno je Agencija rješenjem, klase: UP/I 430-01/2012-02/013, urbroj: 580-09-2/80-2012-002, od 25. listopada 2012. odobrila državnu potporu za sanaciju sadržanu u zahtjevu za izdavanje jamstva Grada Splita poduzetniku HNK Hajduk š.d.d. za provedbu Plana sanacije u iznosu od 30.000.000 kuna uvećano za kamate i troškove kredita (dalje: Rješenje o sanaciji). Sukladno točki II.c) Rješenja o sanaciji, Grad Split je bio u obvezi Agenciji u roku od šest mjeseci od odobrenja navedene državne potpore za sanaciju dostaviti plan restrukturiranja ili likvidacije ili dokaz da je jamstvo isteklo sukladno Odluci o objavljivanju pravila o državnim potporama za sanaciju i restrukturiranje (»Narodne novine«, broj 20/07 i 119/11).

Plan restrukturiranja dostavljen je sukladno članku 12. Zakona o državnim potporama (»Narodne novine«, broj 140/05 i 49/11; dalje: ZDP) koji, između ostalog propisuje da su tijela lokalne samouprave prije donošenja akata iz svoje nadležnosti, kojima se dodjeljuju državne potpore, dužna dostaviti prijedlog državne potpore Agenciji na odobrenje.

II. PRIMIJENJENI PROPISI

U ovom postupku Agencija je primijenila ZDP, Zakon o općem upravnom postupku (»Narodne novine«, broj: 47/09, dalje: ZUP), Uredbu o državnim potporama (»Narodne novine«, broj: 50/06; dalje: Uredba), te Odluku o objavljivanju pravila o državnim potporama za sanaciju i restrukturiranje (»Narodne novine«, broj: 20/07 i 119/11, dalje: Odluka o sanaciji i restrukturiranju). Agencija je također izvršila uvid u Zakon o poticanju razvoja malog gospodarstva (»Narodne novine«, broj: 29/02, 63/07, 53/12 i 56/13). S obzirom da je osnivanje trgovačkih društava u sportu kao i financiranje sporta uređeno odredbama posebnim propisima o sportu Agencija je pri odlučivanju o ovoj upravnoj stvari izvršila uvid i u odredbe Zakona o sportu (»Narodne novine«, broj 71/06, 150/08, 124/10, 124/11 i 86/12).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP). Stoga je prilikom vođenja ovog postupka izvršen uvid u akte vezane uz propise i praksu Europske unije (dalje: EU) i njezinih institucija, sukladno članku 6. stavku 4. ZDP-a, koji uređuje kako je Agencija pri obavljaju poslova iz svojeg djelokruga, na odgovarajući način dužna primjenjivati kriterije koji proizlaze iz pravilne primjene pravila o državnim potporama koji proizlaze iz članka 70. SSP-a. Kriteriji iz pravne stečevine EU služe kao pomoćno sredstvo za tumačenje hrvatskih propisa o državnim potporama, a osobito u slučaju postojanja pravnih praznina ili dvojbi pri tumačenju tih propisa. Ustavnost i zakonitost spomenutog načina rada Agencije i nadležnih sudova potvrđeni su i odlukom Ustavnog suda Republike Hrvatske broj U-III-1410/2007 (»Narodne novine«, broj 25/08).

III. UTVRĐIVANJE ČINJENICA

Na temelju dostavljenih podataka, te provedenih pravnih i ekonomskih analiza utvrđene su sljedeće činjenice:

III.1. Financiranje sporta u Republici Hrvatskoj

Sukladno Zakonu o sportu, sportske djelatnosti organiziranja i vođenja sportskog natjecanja mogu obavljati sportske udruge i trgovačka društva (članak 19. stavak 3). Nadalje, sukladno članku 28. Zakona o sportu, sportski klub-sportsko dioničko društvo je sportski klub koje se osniva, djeluje i prestaje prema Zakonu o trgovačkim društvima i drugim propisima koji se primjenjuju na dionička društva, ako ovim Zakonom nije drugačije određeno. Upotreba dobiti sportskog dioničkog društva uređena je člankom 37. Zakona o sportu na način da se na upotrebu dobiti primjenjuju odredbe Zakona o trgovačkim društvima, ako odredbama ovog Zakona nije drugačije određeno.

Člankom 74. Zakona o sportu uređen je način financiranja sporta čiju osnovu čine prihodi koje pravne i fizičke osobe koje obavljaju sportsku djelatnost ostvare obavljanjem sportske djelatnosti, članarine koju ostvaruju sportske udruge, dio prihoda od priređivanja igara na sreću i sredstva kojima jedinice lokalne i područne (regionalne) samouprave i Grad Zagreb i država pomažu obavljanju sportske djelatnosti. Nadalje, Republika Hrvatska, jedinice lokalne i područne (regionalne) samouprave i Grad Zagreb utvrđuju javne potrebe u sportu i za njihovo ostvarivanje osiguravaju financijska sredstva iz svojih proračuna u skladu sa Zakonom o sportu. Sukladno članku 76. Zakona o sportu javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave i Grada Zagreba su programi, odnosno aktivnosti, poslovi i djelatnosti od značaja za jedinicu samouprave:

1. poticanje i promicanje sporta,

2. provođenje sportskih aktivnosti djece, mladeži i studenata,

3. djelovanje sportskih udruga, sportskih zajednica i saveza,

4. sportska priprema, domaća i međunarodna natjecanja te opća i posebna zdravstvena zaštita sportaša,

5. zapošljavanje osoba za obavljanje stručnih poslova u sportu,

6. sportsko-rekreacijske aktivnosti građana,

7. sportske aktivnosti osoba s teškoćama u razvoju i osoba s invaliditetom,

8. planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave i Grada Zagreba,

9. provođenje i financiranje znanstvenih i razvojnih projekata, elaborata i studija u funkciji razvoja sporta.

Spomenute programe javnih potreba predlaže sportska zajednica, a donosi jedinica lokalne i područne (regionalne) samouprave, zajedno s godišnjim proračunom. Dakle, odredbe Zakona o sportu izričito navode za koje namjene i na koji način jedinice lokalne i područne (regionalne) samouprave utvrđuju javne potrebe u sportu te donose programe njihova korištenja, a potom prate korištenje i utrošak sredstava za te programe.

Gradsko Vijeće Grada Splita usvojilo je Program javnih potreba u športu za 2012. godinu, kojim su utvrđene aktivnosti, poslovi i djelatnosti u sportu od značaja za Grad Split i kojim se stvaraju uvjeti za zadovoljavanje potreba u sportu u nizu sportskih djelatnosti. Ukupna sredstva koja su bila predviđena za te potrebe u 2012. godini iznose 15.015.000 kuna. Za sanaciju i restrukturiranje ili druge slične svrhe ovim Programom nisu predviđena sredstva iz proračuna Grada Splita, koja su utvrđena za financiranje javnih potreba u sportu sukladno spomenutom Programu i Zakonu o sportu.

III.2. HNK Hajduk š.d.d.

Poduzetnik HNK Hajduk š.d.d. upisan je 22. prosinca 2008. u registar Trgovačkog suda u Splitu kao sportsko dioničko društvo, a prije toga je bio ustrojen kao udruga građana. Matični broj subjekta upisa je 060250783, a osobni identifikacijski broj 04785516590.

U skladu s odredbama Odluke o Nacionalnoj klasifikaciji djelatnosti – NKD 2007. (»Narodne novine«, broj 58/07), osnovna djelatnost poduzetnika HNK Hajduk š.d.d. odnosi se na razred NKD-a 93.12 djelatnost sportskih klubova, a predmet poslovanja obuhvaća djelatnosti sudjelovanja u sportskim natjecanjima, sportske poduke, pripreme i rekreacije, organiziranja sportskih natjecanja, kulturnih i zabavnih priredbi, upravljanja i održavanja sportskih građevina, promidžbe, posredovanja u prometu uslugama i robom, te kupnje i prodaje iste. HNK Hajduk š.d.d. ostvaruje prihode od: transfera igrača na domaćem i inozemnom tržištu, ulaznica, klupskih suvenira i rekvizita, sponzorstava i televizijskih prava.

Člankom 2. stavkom 2. ZDP-a propisano je da se korisnikom državne potpore smatraju pravne i fizičke osobe koje, obavljajući gospodarsku djelatnost, sudjeluju u prometu roba i usluga, a koriste neki od oblika državne potpore. Iz navedenih djelatnosti, koje obavlja HNK Hajduk š.d.d., proizlazi da je riječ o poduzetniku koji nedvojbeno obavlja gospodarsku djelatnost i stoga se smatra korisnikom državne potpore iz članka 2. stavka 2. ZDP-a.

Temeljni kapital poduzetnika iznosi 268.216.000 kuna i podijeljen je na 536.432 dionice. Vlasnička struktura poduzetnika po dioničarima je kako slijedi: Grad Split 56,09 posto, Državna agencija za osiguranje štednih uloga i sanaciju banaka 9,82 posto, a 34,09 posto se odnosi na ostale pravne i fizičke osobe.

S obzirom da je u 2012. ukupna aktiva poduzetnika HNK Hajduk š.d.d. iznosila 245.156.673 kune, ukupni prihod 81.220.103 kune, a poduzetnik je zapošljavao ukupno 72 zaposlena, sukladno članku 3. stavku 4. Zakona o poticanju razvoja malog gospodarstva, razvidno je da se radi o srednjem poduzetniku.

III.3. Sanacija poduzetnika HNK Hajduk Split d.d.

Rješenjem o sanaciji Agencija je odobrila državnu potporu sadržanu u zahtjevu za izdavanje jamstva Grada Splita HNK Hajduku š.d.d. za provedbu Plana sanacije u iznosu od 30.000.000 kuna uvećano za kamate i troškove kredita.

Konkretno jamstvo Grada Splita izdano je za kredit kod Privredne banke Zagreb d.d., Podružnica Split u iznosu od 15.000.000 kuna, koji je korišten za osiguranje tekuće likvidnosti poduzetnika, te kod Hypo-Alpe-Adria Bank d.d. u iznosu od 15.000.000 kuna, koji je korišten za saniranje hitnih obveza radi sprečavanja ovršnih postupaka nad poduzetnikom.

Sukladno Rješenju o sanaciji iz sredstava kredita osiguranih jamstvom Grada Splita, HNK Hajduk š.d.d. planirao je kao mjeru sanacije podmiriti svoje obveze u ukupnom iznosu od 30.000.000 kuna, i to kako slijedi: 13.950.000 kuna obveza prema profesionalnim igračima, 6.600.000 kuna obveza prema nogometnim klubovima, 2.100.000 kuna obveza prema trenerima, 2.350.000 kuna obveza za plaće radne zajednice, te 5.000.000 kuna obveza po kratkoročnim kreditima.

III.4. Plan restrukturiranja HNK Hajduk š.d.d.

Člankom 4. stavkom 1. ZDP-a, uređeno je da nisu sukladne ZDP-u one državne potpore koje, bez obzira na njihov oblik, narušavaju ili bi mogle narušiti tržišno natjecanje davanjem povlastica na tržištu korisniku državne potpore, osobito u mjeri u kojoj to može utjecati na ispunjenje međunarodno preuzetih obveza Republike Hrvatske preuzetih SSP-om, dok su člankom 4. stavcima 2. i 3. ZDP-a propisana izuzeća od opće zabrane ako ispunjavaju propisane uvjete za izuzeće te se time smatraju sukladnim ZDP-u.

Poduzetniku u teškoćama mogu se odobriti isključivo državne potpore za sanaciju i restrukturiranje. Državne potpore za restrukturiranje namijenjene poduzetnicima u teškoćama, usklađene su sa ZDP-om i na njih se može primijeniti izuzeće iz članka 4. stavka 3. točke d) ZDP-a. Izuzeće od opće zabrane odnosi se na državne potpore namijenjene poticanju određenih gospodarskih djelatnosti ili određenih gospodarskih područja.

Da bi se na državnu potporu za restrukturiranje moglo primijeniti izuzeće od opće zabrane iz članka 4. stavka 3. točke d) ZDP-a, u odnosu na poduzetnika u teškoćama, mora biti izrađen Program restrukturiranja sukladno Odluci o sanaciji i restrukturiranju. Drugim riječima, potpora za restrukturiranje može se dodijeliti iznimno i pod posebnim uvjetima uređenim ovom Odlukom, a koji uređuju kako takvu potporu može dobiti isključivo poduzetnik u teškoćama, dodjela te potpore mora biti uvjetovana provedbom plana restrukturiranja čije trajanje mora biti što kraće i koji mora osigurati ponovnu uspostavu dugoročne održivosti (rentabilnosti), mora se osigurati što manje narušavanje tržišnog natjecanja odnosno osigurati primjerene kompenzacijske mjere odnosno svojevrsno obeštećenje potencijalnih i stvarnih konkurenata.

III. 4.1. Dostavljeni Plan restrukturiranja predviđa da razdoblje restrukturiranja završava 31. prosinca 2013., a uz osnovne informacije o poduzetniku, kao što su djelatnost i vlasnička struktura, sadrži opis misije, vizije, uzroke teškoća u poslovanju, mjere restrukturiranja, novu organizacijsku strukturu, dosadašnje i planirane podatke o financijskom poslovanju, »swot« analizu, te projekciju budućeg poslovanja poduzetnika koje će ponovo uspostaviti dugoročnu održivost.

III.4.2. Poduzetnik u teškoćama

Odredbe točaka 9. i 10. Odluke o sanaciji i restrukturiranju sadrže definiciju pojma poduzetnika u teškoćama. Naime, u pravilu se smatra da je poduzetnik u teškoćama ako nije sposoban vlastitim sredstvima ili sredstvima koja može pribaviti od svojih vlasnika/dioničara ili vjerovnika spriječiti gubitke, a koji bi, bez vanjske intervencije države, gotovo sigurno kratkoročno ili srednjoročno ugrozili njegov opstanak. U slučaju dioničkog društva smatra se da je poduzetnik u teškoćama, ako je više od polovice njegovog upisanog odnosno temeljnog kapitala nestalo, a više od četvrtine tog kapitala izgubljeno u prethodnih dvanaest mjeseci, odnosno ako poduzetnik temeljem nacionalnih propisa ispunjava uvjete za pokretanje stečajnog postupka. Sukladno točki 11. Odluke o sanaciji i restrukturiranju, može se smatrati da je poduzetnik u teškoćama, i kada nije ispunjena niti jedna od spomenutih pretpostavki, ako su prisutni tipični pokazatelji da se radi o poduzetniku u teškoćama, kao što je rast gubitaka, smanjenje ukupnog prihoda, rast zaliha, višak kapaciteta, smanjenje novčanih tokova, rast duga, porast troškova kamata, pad ili nulta neto vrijednost imovine i tome slično.

Jamstvo Grada Splita u ukupnom iznosu od 30.000.000 kuna za kredite kod Privredne banke Zagreb d.d. i Hypo-Alpe-Adria Bank d.d. Agencija je prethodno odobrila Rješenjem o sanaciji. Sukladno točki II.c) izreke Rješenja o sanaciji Grad Split je Agenciji dostavio Plan restrukturiranja, te je konkretno jamstvo uključeno u Plan restrukturiranja kao jedna od mjera restrukturiranja.

Međutim, u razdoblju sanacije HNK Hajduk š.d.d. nije izašao iz financijskih teškoća, što dokazuje gubitak poslovanja poduzetnika za 2012. u iznosu od 24.601.775 kuna.

Budući da nakon isteka razdoblja sanacije od šest mjeseci HNK Hajduk š.d.d. nije vratio kredit, niti je isteklo konkretno jamstvo, može se smatrati da je poduzetnik i dalje u teškoćama. Doduše, provedbom mjera sanacije, financijske teškoće su u pogledu likvidnosti i podmirenja dospjelih obveza HNK Hajduk š.d.d. djelomično ublažene, no s obzirom da su financijski pokazatelji za 2012. znatno lošiji od pokazatelja za 2011., odnosno s obzirom da se gubitak u tom razdoblju povećao za 15.475.305 kuna, razvidno je da se radi o poduzetniku u teškoćama sukladno točki 11. Odluke o sanaciji i restrukturiranju.

III.4.3. Ponovna uspostava dugoročne održivosti

Iz točaka 17., 34. i 35. Odluke o sanaciji i restrukturiranju proizlazi da dodjela državne potpore mora biti uvjetovana provedbom plana restrukturiranja kojeg odobrava Agencija. Plan restrukturiranja, čije trajanje mora biti što je kraće moguće, mora ponovno uspostaviti dugoročnu održivost, odnosno rentabilnost poduzetnika tijekom nekog razumnog vremenskog razdoblja i to temeljem realnih pretpostavki o budućim uvjetima poslovanja. Restrukturiranje mora biti utemeljeno na izvedivom, koherentnom i dalekosežnom planu s ciljem ponovne uspostave poduzetnikove dugoročne održivosti i treba uključivati jedan ili više od sljedećih elemenata: reorganizaciju i racionalizaciju poduzetnikovih djelatnosti na učinkovitijoj osnovi, što obično uključuje napuštanje djelatnosti koja je donosila gubitke, restrukturiranje onih djelatnosti koje ponovno mogu postati konkurentne i po mogućnosti diversifikaciju djelatnosti koje će biti nove i održive. Financijsko restrukturiranje, kao što je na primjer dovođenje svježeg kapitala ili smanjenje duga, obično mora pratiti operativno restrukturiranje poduzetnika, a aktivnosti vezane uz restrukturiranje ne mogu biti ograničene na financijske potpore koje su usmjerene na otklanjanje ranijih gubitaka bez istovremenog rješavanja uzroka tih gubitaka.

Poslovanje HNK Hajduka š.d.d. posljednjih godina obilježili su gubici u poslovanju. Prezaduženost, nesposobnost plaćanja, slaba pokrivenost prihoda priljevom i drugi negativni financijski pokazatelji ukazivali su na to da postoji znatan rizik za nastavak poslovanja poduzetnika. Stoga je odlučeno da se nakon sanacije provede financijsko i poslovno restrukturiranje poduzetnika.

U Planu restrukturiranja sadržana je analiza unutarnjih jakih i slabih strana poduzetnika, kao i prijetnji iz okruženja te snaga i prilike koje su sadašnje i buduće obilježje ovog poduzetnika odnosno HNK Hajduka š.d.d. Kao najznačajnije slabosti poduzetnika navedene su loše stanje stadiona Poljud, neodgovarajuća organizacijska struktura, prezaduženost, nepovoljna struktura imovine i obveza te porast broja sudskih sporova, dok su kao prijetnje navedena nekonkurentnost poduzetnika u svom okruženju i odlazak igrača na štetu kluba. Kao snage navedene su značaj imena i znaka Hajduka i kvalitetna omladinska škola, a kao prilike su definirane ostvarivanje bolje suradnje s klubovima u regiji, organizacija kvalitetnih turnira i bolja organizacija marketinških aktivnosti.

Uprava HNK Hajduk š.d.d. nastoji ostvariti financijsku stabilnost kluba, izmijeniti organizacijsku strukturu i ostvariti bolje rezultate u radu omladinske škole.

Kako bi ostvario svoje zacrtane ciljeve, Uprava HNK Hajduk š.d.d. će sukladno Planu restrukturiranja provesti mjere financijskog, organizacijskog i strukturnog restrukturiranja.

Mjere financijskog, organizacijskog i industrijskog (strukturnog) restrukturiranja poduzetnika HNK Hajduk, u bitnome, odnose se na sljedeće:

1. Ponovnu uspostavu likvidnosti i podmirenje obveza HNK Hajduk š.d.d. je dijelom već proveo temeljem sredstava iz kredita pokrivenih jamstvom Grada Splita u ukupnom iznosu od 30.000.000 kuna, i to kod Privredne banke Zagreb d.d., Podružnica Split u iznosu od 15.000.000 kuna, koji je korišten za osiguranje tekuće likvidnosti poduzetnika, te kod Hypo-Alpe-Adria Bank d.d. u iznosu od 15.000.000 kuna, koji je korišten za saniranje hitnih obveza radi sprečavanja ovršnih postupaka nad poduzetnikom.

Uspostavu nove efikasnije organizacijske strukture poduzetnika koje uključuju smanjenje broja zaposlenih. Nova organizacijska shema, osim predsjednika uprave i predstojnika njegovog ureda, između ostalog obuhvaća sljedeće pozicije: direktora marketinga i prodaje, direktora komunikacija i odnosa s javnošću (uključujući koordinatore elektronskih komunikacija i institucionalnih odnosa), sportskog direktora (uključujući pomoćnike direktora za momčad i omladinski pogon, te voditelje skautske, zdravstvene i pedagoške službe), voditelja financijskih i općih poslova, te nabave i pravne službe, kao i voditelja logistike i drugih pripadajućih funkcija. Spomenuta organizacijska struktura ima za cilj stvoriti efikasan upravljački i radni tim korištenjem postojećih resursa, kao što su znak i ime Hajduka i povećanje prihoda od sponzorstava, suvenira, karata i slično, na način da se funkciji direktora komunikacija i odnosa s javnošću te voditelja financijskih i općih poslova da veća važnost. Paralelno, planira se smanjenje broja zaposlenih u nesportskom sektoru za oko 25 posto (sa sadašnjih 67 zaposlenih na 50 zaposlenih), kao i smanjenje ukupnog iznosa plaća.

2. Planira se uvođenje nove komercijalne strategije i promjena politike poslovanja, odnosno stvaranje dodatnih prihoda kroz bolje tržišno iskorištavanje imena i znaka nogometnog kluba. Primjena nove komercijalne i marketinške strategije obuhvaća sljedeće mjere: poduzimanje poticajnih mjera za povećanje prodaje pretplate, smanjenje broja posjetitelja koji ne plaćaju ulaznice uvođenjem elektronskog sustava kontrole, prodaja paketa ulaznica za utakmice uz popust, proširenje sportskog dućana na stadionu Poljud i pokretanje linije sportske odjeće i rekvizita, partnerska marketinško-promidžbena suradnja s poduzetnicima Jadran tvornica čarapa d.d., Orbico d.o.o. i Slobodna Dalmacija d.d., te izrada nove internetske stranice kluba.

3. Aktivnosti koje imaju za cilj jačanje omladinske škole. Naime, od ukupno 26 igrača iz prve momčadi HNK Hajduk š.d.d., njih čak 18 je poteklo iz vlastite omladinske škole nogometa, te je stoga planiran nastavak i unapređenje rada s mladim igračima i daljnje jačanje kapaciteta skautske službe. Štoviše, u posljednjih dvadesetak godina, najznačajnije prihode od transfera klub je ostvario prodajom igrača iz vlastitog pogona. Sukladno Planu restrukturiranja, kod mlađih uzrasta nogometaša, planirano je smanjenje ukupnog broja igrača uz paralelan rad na poboljšanju kvalitete njihove igre. Cilj je da na svaku poziciju prve momčadi Hajduka konkurira po dva omladinska igrača, te bi se prema planu igrački kadar iz prve momčadi nadopunjavao najboljim igračima iz selekcije juniora i kadeta.

4. Smanjenje broja igrača putem prodaje drugim klubovima. Prvenstveno se to odnosi na transfer trojice igrača u druge klubove u 2012. i 2013., za koje je procijenjeno da je njihova prodaja tržišno najisplativija s obzirom na postignutu cijenu transfera. U okviru ove mjere restrukturiranja namjerava se smanjiti i broj igrača s profesionalnim ugovorima. Naime, krajem 2011. HNK Hajduk š.d.d. je imao 45 igrača s profesionalnim ugovorima, te je njihov broj početkom 2013. smanjen na 31, a planirano je i daljnje smanjenje na broj od 22 igrača.

Nedovoljno učinkovito odlučivanje u HNK Hajduku š.d.d. i nekonzistentna politika vođenja kluba u prethodnim razdobljima rezultirali su (pre)velikim brojem igrača s profesionalnim ugovorima i visokim ugovorenim iznosima za isplatu plaća igračima.

Da bi se izmijenilo takvo zatečeno stanje, donesena je odluka da se izvrši transfer (prodaja) dijela igrača u druge klubove, s dijelom igrača je ugovoren sporazumni raskid ugovora, dok je dio igrača posuđen drugim klubovima. Kako bi se smanjili troškovi, broj igrača s kojima su sklopljeni ugovori s visokim iznosima svedeni su na minimum, te je za sljedeću sezonu planirano dodatno smanjenje broja igrača s takvim ugovorima. Plan je da 70 do 80 posto igračkog kadra bude sastavljen od igrača iz Hajdukove omladinske škole nogometa čiji ugovori obuhvaćaju značajno manje i realnije iznose. Na taj način će se smanjiti troškovi vezani uz kupovinu igrača iz drugih klubova, kao što su odštete klubovima i plaćanja po ugovorima s igračima.

Na temelju navedenih mjera restrukturiranja planirani su financijski pokazatelji prihoda i rashoda za razdoblje od 2013. do 2015. Naime, iz tablice 1. razvidno je da je HNK Hajduk š.d.d. u 2011. ostvario gubitak nakon oporezivanja u iznosu od 9.126.000 kuna, u 2012. gubitak od 24.601.000, dok je za 2013. planirano ostvarenje neto dobiti od 15.726.000 kune. Projekcija financijskog rezultata za 2013. temelji se na već poduzetim organizacijskim promjenama, na povećanju komercijalnih prihoda i prihoda od prodaje igrača i na smanjenju troškova.

Planirana dobit za 2013. rezultat je u prvom redu planiranog smanjenja poslovnih rashoda i povećanja poslovnih prihoda u odnosu na 2012.

Za 2013. planirano je povećanje prihoda od prodaje ulaznica i pretplate, budući da su utakmice nogometnog kluba Hajduk najposjećenije u Hrvatskoj nogometnoj ligi, a isti je trend planiran i za 2014. i 2015. Također, planira se i povećanje komercijalnih prihoda i prihoda od sponzorstava, promidžbe i ugostiteljskih djelatnosti na osnovi pregovora s poslovnim partnerima.

Najveće povećanje poslovnog prihoda u 2013. planira se ostvariti prodajom skupljih igrača te se planira vrijednost odlaznih transfera igrača iz kluba u ukupnom iznosu od 52.500.000 kuna, dok je za 2014. i 2015. planirana prosječna godišnja prodaja igrača u iznosu kunske protuvrijednosti od oko 5.000.000 eura.

Tablica 1. Financijski pokazatelji HNK Hajduk š.d.d. od 2011. do 2015. (u 000 kuna)

|  |  |  |  |  |  |
| --- | --- | --- | --- | --- | --- |
| Pozicija | 2011. | 2012. | 2013. | 2014. | 2015. |
| Ulaznice | 18.906 | 7.849 | 8.995 | 9.500 | 10.450 |
| Sponzorstva/oglašavanje | 9.536 | 10.371 | 10.198 | 10.500 | 11.025 |
| Prava emitiranja (TV, radio, Internet) | 953 | 3.555 | 1.931 | 2.000 | 2.000 |
| Komercijalni prihodi | 3.121 | 2.724 | 4.761 | 4.500 | 4.725 |
| Ostali poslovni prihodi | 3.471 | 7.741 | 2.755 | 3.000 | 3.090 |
| Raspolaganje registracijama igrača | 84.704 | 48.805 | 52.500 | 37.750 | 37.750 |
| UKUPNI PRIHODI | 120.691 | 81.045 | 81.140 | 67.250 | 69.040 |
| Prodaja/ materijal | 3.375 | 2.960 | 2.534 | 2.500 | 2.375 |
| Plaće | 62.420 | 44.031 | 32.023 | 31.040 | 30.109 |
| Smanjenje vrijednosti/ amortizacija | 8.172 | 8.071 | 7.977 | 7.977 | 7.977 |
| Ostali poslovni rashodi | 42.039 | 24.589 | 14.167 | 14.000 | 13.580 |
| Stjecanje registracije igrača | 9.981 | 17.252 | 5.713 | 5.000 | 5.500 |
| UKUPNI RASHODI | 125.987 | 96.903 | 62.414 | 60.517 | 59.541 |
| Dobit/gubitak poslovanja | -5.296 | -15.858 | 18.726 | 6.733 | 9.499 |
| Prihod/rashod financiranja (neto) | -3.830 | -8.743 | -3.000 | -3.000 | 0 |
| Porez | 0 | 0 | 0 | 0 | 0 |
| Dobit/gubitak nakon oporezivanja | -9.126 | -24.601 | 15.726 | 3.733 | 9.499 |

Izvor: Grad Split

Obrada: Agencija za zaštitu tržišnog natjecanja

Najznačajnije promjene planiraju se na stavkama troškova/rashoda, posebice u dijelu koji se odnosi na troškove plaća zaposlenika, igrača i trenera, dok se za većinu ostalih rashoda planira postupno smanjenje kroz godine u razdoblju od 2013. do 2015. Trošak amortizacije se u narednom razdoblju neće značajnije mijenjati budući da HNK Hajduk š.d.d. ne planira nova ulaganja u nabavu dugotrajne imovine.

U 2011. i 2012. najveći udio u ukupnim poslovnim rashodima zauzimaju troškovi plaća. U projekciji troškova za 2013. trošak plaća i dalje zauzima najveći udio, no taj se iznos značajno smanjuje. Kao što je vidljivo iz tablice 2., u 2013. u usporedbi s 2012. smanjit će se ukupni troškovi za plaće igrača, trenera i drugih zaposlenika, a ujedno će se smanjiti i ukupan planirani broj igrača i trenera, kao i njihovi pojedinačni mjesečni iznosi plaća.

Tablica 2. Troškovi plaća HNK Hajduk š.d.d. od 2011. do 2013. (u 000 kuna)

|  |  |  |  |  |
| --- | --- | --- | --- | --- |
|  | Troškovi plaća | 2011. | 2012. | 2013. |
| a | Plaće igrača | 43.969 | 28.587 | 19.123 |
| b | Broj igrača | 45 | 34 | 30 |
| c | Prosječni mjesečni trošak plaća svih igrača (a/12) | 3.664 | 2.382 | 1.594 |
| d | Prosječni mjesečni trošak plaća po igraču (c/b) | 81,4 | 70,1 | 53,1 |
| e | Plaće trenera | 8.300 | 5.353 | 4.944 |
| f | Broj trenera | 25 | 22 | 21 |
| g | Prosječni mjesečni trošak plaća svih trenera (e/12) | 692 | 446 | 412 |
| h | Prosječni mjesečni trošak plaća po treneru (g/f) | 27,7 | 20,3 | 19,6 |
| i | Plaće zaposlenih | 10.151 | 10.091 | 7.956 |
| j | UKUPNO TROŠAK PLAĆA | 62.420 | 44.031 | 32.023 |

Izvor: Grad Split

Obrada: Agencija za zaštitu tržišnog natjecanja

Naime, planirano je da se u razdoblju od 2011. do 2013. broj igrača smanji s 45 na 30, a broj trenera s 25 na 21, a nakon 2013. godine planira se nastavak takve politike. Također, za razliku od sadašnjeg viška igrača i skupih ugovora, u budućnosti je planirano dovođenje jeftinijih igrača i to ponajprije iz Hajdukove omladinske škole nogometa, čime će se izravno utjecati na smanjenje troškova plaća. Štoviše, na taj način posljedično će se smanjiti i troškovi povezani s transferima igrača iz drugih klubova kao i naknade plaćene agencijama i agentima. Na ovaj način uprava kluba bitno mijenja poslovnu strategiju HNK Hajduk š.d.d. na način da ju namjerava usmjeriti prvenstveno na razvoj igrača iz vlastitog sportskog podmlatka uz ograničena pojačanja iz drugih nogometnih klubova.

Sukladno prikazu iz tablice 3. povećanje gotovinskih primitaka od prodaje ulaznica za utakmice planirano je u drugom i trećem kvartalu 2013. zbog utakmica finala Kupa i Prvenstva 2012./2013., te sudjelovanja kluba u europskim natjecanjima. Prikazani gotovinski primici od sponzorstava i oglašavanja, navedeni u tablici 3. temelje se na ugovorenim rokovima plaćanja s poslovnim partnerima, dok se primici od prava emitiranja temelje na postojećim ugovorima potpisanim sa Sportskom dimenzijom i prodanim pravima za prijenos europskih utakmica. Povećanje gotovinskih primitaka od komercijalnih aktivnosti očekuje se u posljednja dva kvartala ove godine, na osnovi dosadašnjeg iskustva s prodajom suvenira, prihoda od ugostiteljstva i slično.

U prvom kvartalu 2013. primljeno je 15.840.855 kuna temeljem raspolaganja registracijama igrača. U drugom tromjesečju očekuje se naplata rate od transfera igrača Ante Vukušića u iznosu kunske protuvrijednosti od 700.000 eura, zatim igrača Josipa Radoševića u iznosu od 500.000 eura, te solidarna naknada u iznosu od 30.945 funti od kluba FC Everton. U trećem tromjesečju 2013. očekuje se najveći priljev od raspolaganja registracijama igrača, kako slijedi: iznos od 500.000 eura »call« opcije za transfer Josipa Radoševića, 1.800.000 eura za transfer Anasa Sharbinija i 700.000 eura za Ante Vukušića, 200.000 eura od kluba FC Dnipro i 75.000 eura od FC Cesena, te ukupno 3.000.000 eura od planirane prodaje ostalih igrača.

Tablica 3. Projekcija izvještaja o novčanom tijeku HNK Hajduk š.d.d. za 2013. (u 000 kuna)

|  |  |  |  |  |  |
| --- | --- | --- | --- | --- | --- |
| Pozicija | 2013. | | | | |
| I. kvartal | II. kvartal | III. kvartal | IV. kvartal | Ukupno |
| Ulaznice | 1.786 | 3.120 | 3.503 | 695 | 9.104 |
| Sponzorstva i oglašavanje | 1.044 | 719 | 1.453 | 797 | 4.013 |
| Prava emitiranja | 148 | 374 | 1.189 | 651 | 2.362 |
| Komercijalne aktivnosti | 278 | 460 | 945 | 885 | 2.568 |
| Raspolaganje registracijama igrača | 15.841 | 9.338 | 32.276 | 15.100 | 72.555 |
| Ostale poslovne aktivnosti | 823 | 0 | 0 | 0 | 823 |
| UKUPNO PRIMICI OD POSLOVNIH AKTIVNOSTI | 19.920 | 14.011 | 39.366 | 18.128 | 91.425 |
| Dobavljači | 5.654 | 3.498 | 6.261 | 2.887 | 18.300 |
| Zaposleni | 15.102 | 8.032 | 10.472 | 7.314 | 40.920 |
| UKUPNO IZDACI OD POSLOVNIH AKTIVNOSTI | 20.756 | 11.530 | 16.733 | 10.201 | 59.220 |
| NETO NOVČANI TIJEK OD POSLOVNIH AKTIVNOSTI | -836 | 2.481 | 22.633 | 7.927 | 32.205 |
| Priljevi pozajmice | 700 | 0 | 0 | 0 | 700 |
| Otplata pozajmice | 0 | 100 | 600 | 0 | 700 |
| Otplata PBZ | 0 | 1.875 | 3.750 | 10.532 | 16.157 |
| Otplata HYPO | 0 | 0 | 6.750 | 9.368 | 16.118 |
| NETO NOVČANI TIJEK OD FINANCIJSKIH AKTIVNOSTI | 700 | -1.975 | -11.100 | -19.900 | -32.275 |
| NOVAC NA POČETKU RAZDOBLJA | 166 | 30 | 536 | 12.069 | 96 |
| NETO NOVČANI TIJEK | -136 | 506 | 11.533 | -11.973 | -70 |
| NOVAC NA KRAJU RAZDOBLJA | 30 | 536 | 12.069 | 96 | 26 |

Izvor: Grad Split

Obrada: Agencija za zaštitu tržišnog natjecanja

Planirani gotovinski izdaci za zaposlene uključuju izdatke za plaće igrača, trenera i ostale zaposlene, u čemu plaće igrača zauzimaju najveći udio. U prvom kvartalu 2013. HNK Hajduk š.d.d. isplatio je sve dugove prema zaposlenima za 2012., u drugom kvartalu planirana je isplata preostalih zaostalih plaća igračima i drugim zaposlenima, dok se u posljednja dva tromjesečja 2013. planira isplata svih plaća zaključno sa studenim.

U listopadu 2013. HNK Hajduk š.d.d. planira u cijelosti otplatiti kredite od Privredne banke Zagreb d.d. i Hypo-Alpe-Adria Bank d.d. u ukupnom iznosu od 30.000.000 kuna koji su pokriveni jamstvom Grada Splita odobrenim Rješenjem o sanaciji. HNK Hajduk š.d.d. planira vratiti spomenute kredite u potpunosti iz sredstava iz vlastitog doprinosa, odnosno iz priljeva dobivenih od prodaje igrača. Naime, već potpisani transferi igrača ugovoreni su u ratama koje dolaze na naplatu prije isteka roka vraćanja kredita, dok se ugovaranje novih transfera također planira prilagoditi roku dospijeća kredita.

Iz prikazanog Računa dobiti i gubitka i Izvještaja o novčanom tijeku, razvidno je da HNK Hajduk š.d.d. u razdoblju do kraja restrukturiranja (2013.), kao i dvije godine nakon završetka razdoblja restrukturiranja, pod uvjetom ispunjenja navedenih pretpostavki, planira ostvariti pozitivan poslovni rezultat.

III.4.4. Troškovi restrukturiranja, državne potpore i vlastiti doprinos

Odredbama točke 43. Odluke o sanaciji i restrukturiranju određeno je da iznos i intenzitet državne potpore moraju biti strogo ograničeni na minimalni neophodni udio u troškovima restrukturiranja, koji su potrebni za provedbu mjera restrukturiranja, a takva će ocjena uzeti u obzir i sve prethodno dodijeljene potpore za sanaciju poduzetnika.

S druge strane, odredbama točke 44. Odluke o sanaciji i restrukturiranju propisano je da se od korisnika državne potpore očekuje da značajno pridonese postupku restrukturiranja, bilo iz svojih vlastitih sredstava (uključujući prodaju imovine koja nije neophodna za njegov opstanak na tržištu), bilo iz vanjskih izvora financiranja pod tržišnim uvjetima, jer je takav vlastiti doprinos znak da tržište vjeruje u mogućnost ponovne uspostave održivosti poslovanja poduzetnika. Taj vlastiti doprinos poduzetnika u ukupnim troškovima restrukturiranja mora biti konkretan i stvaran i mora isključivati svaku očekivanu buduću dobit (kao što su na primjer novčani tokovi). Suprotno od udjela državnih potpora u ukupnim troškovima restrukturiranja poduzetnika, za kojeg bi bilo poželjno da je što manji, udio vlastitog doprinosa poduzetnika u ukupnim troškovima restrukturiranja morao bi biti što je moguće viši. U pravilu će se, u slučaju srednje velikih poduzetnika, vlastiti doprinos s udjelom od najmanje 40 posto u ukupnim troškovima restrukturiranja smatrati primjerenim.

Drugim riječima, iz navedenih odredbi Odluke o sanaciji i restrukturiranju proizlazi da bi sukladno pravilima, vlastiti doprinos HNK Hajduka š.d.d. u troškovima restrukturiranja trebao zauzimati udio od barem 40 posto iz vlastitih sredstava ili vanjskog financiranja poduzetnika pod tržišnim uvjetima, dok je preostalih 60 posto ukupnih troškova restrukturiranja poduzetnika dopušteno financirati iz dodijeljenih državnih potpora. Slijedom toga, u konkretnom postupku Agencija je utvrdila ukupne troškove restrukturiranja poduzetnika HNK Hajduk š.d.d., kao i udio ukupnih državnih potpora i vlastitog doprinosa poduzetnika u ukupnim troškovima restrukturiranja.

S obzirom da poslovanje HNK Hajduk š.d.d. od 2012. godine obilježavaju negativni trendovi i financijske teškoće, kako bi ponovno mogao uspostaviti likvidnost i podmiriti dospjele obveze, ovaj poduzetnik zatražio je u drugoj polovici 2012. od Grada Splita izdavanje jamstva za kredit u iznosu od 30.000.000 kuna, kao privremenu mjeru sanacije, kako ne bi došlo do mogućeg stečaja kluba i kako bi u roku od šest mjeseci mogao izraditi održiv program restrukturiranja.

Temeljem dostavljenog Plana restrukturiranja odnosno projekcije izvještaja o novčanom tijeku, proizlazi da će poduzetnik HNK Hajduk š.d.d. u ugovorenom roku do kraja listopada 2013. iz vlastitih sredstava u cijelosti otplatiti spomenuta dva kredita pokrivena jamstvom, uključujući pripadajuće kamate i druge troškove.

Kako Grad Split nije Agenciji u roku od šest mjeseci od odobravanja potpore za sanaciju dostavio dokaz da su krediti vraćeni u cijelosti i/ili da je jamstvo isteklo, već joj je sukladno odredbi točke 25. stavka c) Odluke o sanaciji i restrukturiranju dostavio Plan restrukturiranja, proizlazi da cjelokupan iznos jamstva od 30.000.000 kuna mora biti uključen u ukupan iznos troškova restrukturiranja. Drugim riječima, kako se radi o poduzetniku u teškoćama, tako se cjelokupan iznos kredita odnosno jamstva od 30.000.000 kuna smatra državnom potporom u smislu propisa o državnim potporama.

Poduzetnik HNK Hajduk š.d.d. će vlastiti doprinos restrukturiranju osigurati iz vlastitih prihoda ostvarenih prodajom igrača.

Ukupne državne potpore, vlastiti doprinos i troškovi restrukturiranja poduzetnika HNK Hajduk š.d.d. prikazani su u tablici 4.

Sukladno prikazu iz tablice 4. razvidno je da vlastiti doprinos poduzetnika HNK Hajduk š.d.d. restrukturiranju u potpunosti zadovoljava uvjete iz točaka 44. i 45. Odluke o sanaciji i restrukturiranju, odnosno da poduzetnik sudjeluje s vlastitim sredstvima u ukupnim troškovima restrukturiranja s udjelom od 48 posto, dok iznos državne potpore u troškovima restrukturiranja zauzima preostalih 52 posto. Iz toga proizlazi da je iznos državne potpore za restrukturiranje u obliku jamstva u iznosu od 30.000.000 kuna minimalno potreban i da ne daje poduzetniku HNK Hajduk š.d.d. viškove gotovine koji bi se mogli koristiti za agresivne ili ograničavajuće aktivnosti na tržištu, a koje nisu povezane s postupkom restrukturiranja, odnosno tom potporom se ne financiraju nova ulaganja koja nisu neophodna za ponovno uspostavljanje dugoročne održivosti poduzetnika.

Tablica 4. Državne potpore i vlastiti doprinos HNK Hajduka š.d.d. (u 000 kuna)

|  |  |  |  |
| --- | --- | --- | --- |
| Troškovi restrukturiranja | | Iznos | Udio |
| 1. | Jamstvo Grada Splita za kredit Privredne banke Zagreb d.d. | 15.000 | 52% |
| 2. | Jamstvo Grada Splita za kredit Hypo-Alpe-Adria Bank d.d. | 15.000 |
| 3. | UKUPNO DRŽAVNE POTPORE (1.+2.) | 30.000 |
| 4. | VLASTITI DOPRINOS OD PRODAJE IGRAČA | 28.000 | 48% |
| 5. | UKUPNO TROŠKOVI RESTRUKTURIRANJA (3.+4.) | 58.000 | 100% |

Izvor: Grad Split

Obrada: Agencija za zaštitu tržišnog natjecanja

U tablici 4. pod rednim brojem 4. prikazan je vlastiti doprinos od ugovorenih transfera igrača HNK Hajduka š.d.d. u druge nogometne klubove, od čega se 28.000.000 kuna (3.700.000 eura) treba naplatiti u 2013. Određeni rizik neizvršenja naplate još uvijek postoji kod transfera Anasa Sharbinija, jer je protiv kluba AL Ittihad HNK Hajduk š.d.d. za obje nenaplaćene rate pokrenuo pred FIFA-om odgovarajuće postupke radi isplate ugovorenog transfera. Međutim, ukoliko ne dođe do naplate ovog transfera, HNK Hajduk š.d.d. je u trećem tromjesečju predvidio novu prodaju igrača .

Tablica 5. Transferi igrača HNK Hajduk š.d.d. 2012./2013.

|  |  |  |  |  |
| --- | --- | --- | --- | --- |
| Igrač | Klub | Dospijeće | Iznos (EUR) | Naplaćeno |
| Anas Sharbini | Al Ittihad | 18.08.2012. | 1.200.000 | NE |
| 15.02.2013. | 600.000 | NE |
| Ante Vukušić | Delfino Pescara 1936 | 01.09.2012. | 500.000 | DA |
| 30.09.2012. | 1.800.000 | DA |
| 31.03.2013. | 700.000 | NE |
| 30.09.2013. | 700.000 | NE |
| Josip Radošević | Napoli | datum ugovora | 1.000.000 | DA |
| 01.03.2013. | 1.000.000 | DA |
| 30.06.2013. | 500.000 | NE |
| Ukupno naplaćeno | | | 4.300.000 |  |
| Ukupno nenaplaćeno | | | 3.700.000 |  |
| Ukupno | | | 8.000.000 |  |

Izvor: Grad Split

Obrada: Agencija za zaštitu tržišnog natjecanja

III.4.5. Kompenzacijske mjere

Odredbama točke 38. Odluke o sanaciji i restrukturiranju određeno je da, kako bi se osiguralo da dodijeljene državne potpore za sanaciju i/ili restrukturiranje proizvode minimalne negativne učinke na trgovinske uvjete, tako da željeni pozitivni učinci nadvladaju negativne, morale bi se u planu restrukturiranja predvidjeti kompenzacijske mjere, jer bi se u suprotnom slučaju moglo smatrati da potpora nije usklađena s pravilima o državnim potporama.

Iz točke 39. Odluke o sanaciji i restrukturiranju proizlazi da bi se kompenzacijske mjere iz plana restrukturiranja trebale sastojati od prodaje ili prijenosa imovine poduzetnika, smanjenja kapaciteta ili zastupljenosti na tržištu ili smanjenja zapreka pristupu tržištu na mjerodavnom tržištu. No, tržište na kojem djeluju profesionalni sportski klubovi je vrlo specifično, te je vrlo teško nedvojbeno odrediti kakve bi se kompenzacijske mjere na tom tržištu mogle provesti kako bi se smanjili negativni učinci potpore na tržišno natjecanje.

Budući da HNK Hajduk š.d.d. nema imovine, koja bi se mogla prodati ili prenijeti u smislu provedbe kompenzacijskih mjera, prodaja najvrednijih igrača drugim klubovima dovodi HNK Hajduk š.d.d. u poziciju da će u Hrvatskoj nogometnoj ligi, kao i plasmanom u europske lige ostvariti slabije rezultate od očekivanih, što bi se u konkretnom slučaju moglo smatrati smanjenjem zastupljenosti na tržištu u odnosu na druge profesionalne nogometne klubove. Osim toga, HNK Hajduk š.d.d. je smanjio broj igrača obuhvaćenih profesionalnim ugovorima, smanjio je broj igrača s visokim ugovorima, a isto tako novi profesionalni igrački kadar bazirat će se uglavnom na igračima iz omladinske škole, te Agencija smatra da je uvjet, koji se odnosi na kompenzacijske mjere ispunjen.

IV. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) je temeljem utvrđenog činjeničnog stanja u ovoj upravnoj stvari, na 140. sjednici, održanoj 6. lipnja 2013., odobrilo državnu potporu za restrukturiranje sadržanu u Planu restrukturiranja HNK Hajduk Split š.d.d., kojeg je Agenciji dostavio Grad Split 17. svibnja 2013., jer je sukladna članku 4. stavku 3. točki d) ZDP-a.

Vijeće svoju odluku obrazlaže na sljedeći način:

Vijeće je utvrdilo da je HNK Hajduk š.d.d. poduzetnik u smislu članka 2. stavka 2. ZDP-a, budući da obavlja sportsku djelatnost odnosno da se sukladno Zakonu o sportu radi o sportskom klubu-sportskom dioničkom društvu koje je osnovano, djeluje i prestaje prema Zakonu o trgovačkim društvima i drugim propisima koji se primjenjuju na dionička društva, ako Zakonom o sportu nije drugačije određeno. HNK Hajduk š.d.d. registriran je za obavljanje sportske djelatnosti sudjelovanja u sportskim natjecanjima, sportske poduke, upravljanja i održavanja sportskih građevina, a obavlja i druge djelatnosti sukladno odredbama zakona. To uključuje i djelatnosti kao što su promidžba, posredovanje u prometu uslugama i robom te kupnja i prodaja iste. Dakle, nesporno je kako je HNK Hajduk š.d.d već prema svom osnivačkim obliku poduzetnik u smislu propisa o državnim potporama odnosno da obavlja gospodarsku djelatnost i sudjeluje u prometu roba i usluga, odnosno ostvaruje prihode od prodaje igrača, ulaznica i suvenira, te sponzorstava i televizijskih prava.

Nadalje, Gradsko Vijeće Grada Splita usvojilo je Program javnih potreba u športu za 2012., kojim su utvrđene aktivnosti, poslovi i djelatnosti u sportu od značaja za Grad Split i kojim se stvaraju uvjeti za zadovoljavanje potreba u sportu u nizu sportskih djelatnosti. Ukupna sredstva koja su bila predviđena za te potrebe u 2012. godini iznose 15.015.000 kuna. Međutim, Vijeće je utvrdilo da za sanaciju i restrukturiranje ili druge slične svrhe, ovim Programom nisu predviđena sredstva iz proračuna Grada Splita, koja su utvrđena za financiranje javnih potreba u sportu sukladno spomenutom Programu i Zakonu o sportu.

Stoga je u ovom postupku utvrđeno kako jamstvo Grada Splita predstavlja državnu potporu sukladno članku 3. stavku 1. ZDP-a, odnosno članka 8. Uredbe, jer se radi o stvarnom ili potencijalnom rashodu jedinice lokalne samouprave u obliku jamstva na kredit od 30.000.000 kuna, radi se o mjeri selektivne naravi kojom se daje prednost jednom poduzetniku na tržištu, čime se narušava ili može doći do narušavanja tržišnog natjecanja i utjecaja na trgovinu između Republike Hrvatske i Europske unije, sukladno spomenutom članku ZDP-a.

Državna potpora za restrukturiranje sukladna je ZDP-u ako se dodjeljuje poduzetniku u teškoćama i ako je Plan restrukturiranja izrađen sukladno Odluci o sanaciji i restrukturiranju, kako je to opisano u točki III.4. obrazloženja ovog rješenja.

Jamstvo Grada Splita, u ukupnom iznosu od 30.000.000 kuna za kredite kod Privredne banke Zagreb d.d. i Hypo-Alpe-Adria Bank d.d., Agencija je prethodno odobrila Rješenjem o sanaciji. Sukladno točki II.c) izreke tog rješenja, Grad Split je Agenciji dostavio Plan restrukturiranja, te je konkretno jamstvo uključeno u Plan restrukturiranja kao jedna od mjera restrukturiranja.

Sukladno Odluci o sanaciji i restrukturiranju, određeni osnovni elementi moraju biti sadržani u planu restrukturiranja, da bi se isti mogao smatrati sukladnim s pravilima o državnim potporama. Ti elementi posebice obuhvaćaju sljedeće: poduzetnik koji se restrukturira, mora biti poduzetnik u teškoćama, na način kako je to definirano Odlukom o sanaciji i restrukturiranju; provedbom mjera iz plana restrukturiranja mora se ponovno uspostaviti dugoročna održivost poduzetnika; potpora mora biti ograničena na najmanju neophodnu razinu, odnosno vlastiti doprinos srednjeg poduzetnika u troškovima restrukturiranja bez elemenata potpore mora zauzimati udio od najmanje 40 posto; te plan restrukturiranja mora sadržavati kompenzacijske mjere, kako bi se izbjeglo prekomjerno narušavanje tržišnog natjecanja.

Budući da dostavljeni Plan restrukturiranja zadovoljava sve navedene uvjete, kako je to opisano u točki III.4. obrazloženja ovog rješenja, razvidno je da je državna potpora za restrukturiranje HNK Hajduk š.d.d. iz Plana restrukturiranja, koja je sadržana u jamstvu Grada Splita, sukladna Odluci o sanaciji i restrukturiranju i odredbama članka 4. stavka 3. točke d) ZDP-a.

Plan restrukturiranja predviđa da razdoblje restrukturiranja traje do 31. prosinca 2013. do kada sve mjere predviđene Planom restrukturiranja trebaju biti provedene.

Stoga je odlučeno kao u točkama I., II. i III. izreke ovog rješenja.

Odobrenje državne potpore, kako je to predviđeno člankom 13. stavkom 3. ZDP-a, može se donijeti uz navođenje posebnih uvjeta i rokova za provedbu državne potpore.

Naime, budući da je dodjela državne potpore poduzetniku, koji se nalazi u teškoćama i provodi proces restrukturiranja, uvjetovana provedbom plana restrukturiranja, kako to proizlazi iz točke 35. Odluke o sanaciji i restrukturiranju, poduzetnik u teškoćama do završetka razdoblja restrukturiranja nije u mogućnosti dobivati državne potpore koje nisu obuhvaćene Planom restrukturiranja. To se ne odnosi na sredstva koja bi ovaj poduzetnik sukladno posebnim propisima odnosno Zakonu o sportu možebitno mogao primati za javne potrebe u sportu, a koja se ne smatraju državnim potporama u smislu propisa o državnim potporama.

Stoga je Agencija, na temelju odluke Vijeća odlučila kao u točki IV. izreke ovog rješenja.

Sukladno točki 73. Odluke o sanaciji i restrukturiranju, HNK Hajduk Split š.d.d. ne smije primati nove državne potpore za restrukturiranje nakon proteka barem deset (10) godina od dana završetka razdoblja restrukturiranja.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučno kao u točki V. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2013-02/014
Urbroj: 580-09-02/80-2013-002
Zagreb, 6. lipnja 2013.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

88 08.07.2013 Rješenje Agencije za zaštitu tržišnog natjecanja, klasa: UP/I 430-01/2013-02/014, urbroj: 580-09-02/80-2013-002 od 6. lipnja 2013.

88 08.07.2013 Rješenje Agencije za zaštitu tržišnog natjecanja, klasa: UP/I 430-01/2013-02/014, urbroj: 580-09-02/80-2013-002 od 6. lipnja 2013.

88 08.07.2013 Rješenje Agencije za zaštitu tržišnog natjecanja, klasa: UP/I 430-01/2013-02/014, urbroj: 580-09-02/80-2013-002 od 6. lipnja 2013.

88 08.07.2013 Rješenje Agencije za zaštitu tržišnog natjecanja, klasa: UP/I 430-01/2013-02/014, urbroj: 580-09-02/80-2013-002 od 6. lipnja 2013.

Rješenje, NN 88/2013-1951